Die tameletjies met 'n kruispad deur Karin Muller | Bydraes | Woes - Kreatiewe platform vir Afrikaans
Titel: Die tameletjies met 'n kruispad
Datum gepubliseer: 21 Jun 2015
Daar is 'n hele paar tameletjies as dit kom by 'n kruispad in jou lewe. Die eerste tameletjie is dat daar nie padaanwysings is nie. Geen borde wat aandui dat daar 'n afgrond vorentoe wag of die pad vorentoe doodloop nie. Die tweede tameletjie is dat dit nie altyd moontlik is om terug te draai wanneer jy eers begin het nie. Die derde tameletjie met die kruispad in jou lewe is dat jy moet kies. Nόύ moet kies. Jy kan probeer talm, maar jy kan ongelukkig nie onbepaald tyd verwyl nie. Die keuse moet gemaak word. Die lewe staan nie stil nie. Die vierde tameletjie is dat dit waarskynlik nie die enigste kruispad in jou lewe gaan wees nie.
Die meeste mense wat voor 'n kruispad te staan kom, vind dit moeilik – juis om hierdie vier redes. Wat as jy die regterkantste pad kies en voor 'n afgrond te staan kom? Wat as jy die linkerkantste pad kies en dit uiteindelik doodloop? Dit sou soveel makliker gewees het as daar aanwysings was. Dit sou selfs makliker wees as ons 'n sprankie kon sien van waar ons gaan opeindig. Ons wil tog immers die regte keuses maak.
Daar is definitiewe kruispaaie in jou lewe. Wanneer jy die skool verlaat. Wanneer jy werk soek. Wanneer jy op trou staan. Wanneer jy aftree. Jy het 'n vae idee dat dit kruispaaie is wat baie groot besluite gaan verg oor hoe die res van jou pad daarna gaan uitsien. Dit is die onverwagte kruispaaie wat ons onkant vang. Wanneer jy onder die indruk is dat alles volgens plan verloop en skielik kom jy voor 'n kruispad te staan. Wanneer jy 'n keuse moet maak sonder om te weet watter pad die regte een is. En dίt is soms baie ingewikkeld.